ยืนยันโครงการเราเที่ยวด้วยกัน เฟส 4 ส่วนต่อขยายอีก 1.5 ล้านสิทธิ เตรียมเสนอเข้าสู่ที่ประชุม ครม. 14 มิถุนายนนี้
นายพิพัฒน์ รัชกิจประการ รัฐมนตรีว่าการกระทรวงการท่องเท่ียวและกีฬา เปิดเผยถึงความคืบหน้าของโครงการ เราเที่ยวด้วยกัน เฟส 4 ส่วนขยายอีก 1.5 ล้านสิทธิใหม่ จะเสนอต่อที่ประชุมคณะรัฐมนตรี (ครม.)ในวันอังคารที่ 14 มิถุนายน 2565 เพื่อรับทราบรายละเอียดเพิ่มเติมเกี่ยวกับการดำเนินโครงการ ในส่วนของ 1.5 ล้านสิทธิ คาดการณ์ว่าจะใช้วงเงินประมาณ 5,000 ล้านบาท ก่อให้เกิดการสร้างรายได้ 15,000 ล้านบาท ถือเป็นการช่วยเหลือทั้งเกษตรกรชุมชนและผู้ประกอบการด้านการท่องเที่ยว อาทิ ร้านอาหาร โรงแรม และศูนย์การค้าฯ ซึ่งจะมีการชี้แจงให้ทราบในภายหลัง ขณะที่ ในช่วงวันหยุดยาว ตั้งแต่วันที่ 3 - 5 มิถุนายนที่ผ่านมา จะเห็นได้ว่ามีคนไทยเดินทางออกนอกประเทศโดยเฉพาะโซนยุโรปมากขึ้น อีกทั้งเศรษฐกิจของประเทศเริ่มกลับมาดีขึ้นหลังจากสถานการณ์โควิด-19 คลี่คลาย โดยมีจำนวนนักท่องเที่ยวทั้งชาวไทยและชาวต่างชาติทยอยเดินทางเข้าประเทศไทย ซึ่งคาดการณ์ว่าการท่องเที่ยวไทยจะสร้างรายได้รวมอยู่ที่ 1.5 ล้านล้านบาท แบ่งเป็นสัดส่วนนักท่องเที่ยวต่างประเทศ 7-10 ล้านคนต่อครั้ง และนักท่องเที่ยวในประเทศ 160 ล้านคนต่อครั้ง โดยในช่วง 5 เดือนแรกของปีนี้ มีจำนวนนักท่องเที่ยวต่างชาติสะสม ประมาณ 1.23 ล้านคน และตั้งแต่เดือนพฤษภาคม-กันยายน ทางกระทรวงฯ ได้ตั้งเป้าหมายจำนวนนักท่องเที่ยวอยู่ที่ 500,000 คนต่อเดือน จากปัจจัยสนับสนุนการยกเลิก Test and Go ตั้งแต่วันที่ 1 พฤษภาคม 2565 เป็นต้นมา ส่งต่อถึงฤดูการท่องเที่ยวไฮซีซั่น ระหว่างเดือนตุลาคม-ธันวาคม 2565 คาดว่าจำนวนนักท่องเที่ยวจะเพิ่มสูงขึ้นเป็น 1 ล้านคนต่อเดือน